<classify> KAMATI ya Kudumu ya Bunge ya Hesabu za Serikali PAC imepongeza juhudi zinazofanywa na Jiji la Dodoma katika kujenga na kuboresha miundombinu ya barabara, soko na stendi na kulitaka lisimamie kwa karibu ili ikamilike kwa wakati.Wabunge hao wakizungumza kwa nyakati tofauti baada ya kutembelea maeneo zinapojengwa barabara, soko na stendi, walipongeza mkakati wa kuboresha miundombinu hasa barabara pamoja na ujenzi wa soko na stendi za kisasa katika eneo la Nanenene, jijini hapo.Mwenyekiti wa PAC, Naghenjwa Kaboyoka kwa niaba ya wabunge aliwapongeza Mkurugenzi wa Jiji, Godwin Kunambi na Meya wa Jiji la Dodoma, Prof Davis Mwamfupe kutokana na kusimamia ujenzi na uboreshaji wa miundombinu na kuwataka wakamilishe kwa wakati.Mkurugenzi wa Jiji, Godwin Kunambi alisema miundombinu hiyo ya barabara, stendi na soko, kadiri ya mikataba na wakandarasi, inatakiwa kukamilika Septemba 30, mwaka huu ambapo hadi sasa imefikia takribani asilimia 48.Mbunge wa Nyamagana, Stanslaus Magula CCM alishauri kwamba mafanikio ya jiji hilo yanatokana na muono wa viongozi wawili, Mkurugenzi Kunambi na Meya, Prof Mwamfupe na wataalamu, ni vema wakapewa muda wa kutosha wa miaka mitano zaidi kuendeleza kufanya kazi hiyo.Mabula alipongeza kuanzisha miradi hiyo ya stendi na soko akawaomba kuanzisha miradi mingine katika barabara ya Iringa, Mwanza, Singida na Arusha mfano kuwa na stendi nyingine katika njia hizo ili kupanua mji huu.Mbunge wa Viti Maalumu, Mkoa wa Dodoma, Felista Bura alisema jijini la Dodoma lina kata 41 na madiwani 60 ni kubwa hivyo nawapongeza mkurugenzi kwa kufanya mabadiliko makubwa na sasa huhitaji kuwana rafiki kupata kiwanja tofauti na ilivyokuwa wakati wa CDA.Mbunge wa Mlalo, Rashid Shangazi CCM alishauri kwamba maeneo ya kati ya jiji lazima kuhakikisha halmashauri ya jiji wanayatwaa na wanatoa fidia ili kuhakikisha nyumba zilizopo za kiwango cha chini, ili kuweka kwa ajili ya matumizi ya baadaye, alisema.Wakitembelea stendi, Mbunge wa Kiwani-Pemba, Abdalla Haji Ali CUF alihoji kama ujenzi huo unazingatia ubora wa vifaa vinavyotumika kwa ajili ya kuhakikisha majengo hayo yanakuwa imara.Mhandisi Mkazi wa Majengo ya Stendi na Soko, Fadhili Mosha alisema, kila hatua ya ujenzi lazima vifaa vyake vikaguliwe ili kutotakiwa kuvunja au kurekebisha mwisho wakati majengo yamekamilika.Makamu Mwenyekiti wa Kamati ya PAC, Aisha Hilaly alipotaka kujua kwa nini jiji liliamua kuweka miradi mikubwa ya soko na stendi pamoja na uwanja wa mpira pamoja, hawaoni kwamba kutaleta msongamano.Mkurugenzi wa Jiji, Kunambi alisema, lengo la huduma hizo ni kusaidia wananchi kupata huduma muhimu karibu, mfano mtu akishuka stendi anapita sokoni ananunua bidhaa na kuendelea na safari, hahitaji usafiri mwingine kufuata huduma hizo.  <topic>: KITAIFA 